RAPPORT TAL-KUMMISSJONI LILL-PARLAMENT EWROPEW U LILL-KUNSILL It-Tieni Rapport dwar l-Effetti tad-Direttivi 2006/48/KE u 2006/49/KE dwar iċ-Ċiklu Ekonomiku /* COM/2012/0400 final */





WERREJ 1........... Introduzzjoni................................................................................................................... 3 2........... Iċ-ċikliċità tar- rekwiżiti kapitali regolatorji...................................................................... 4 3........... L-impatt tar-rekwiżiti kapitali fuq il-livelli tal-kapital bankarju........................................... 6 4........... L-impatt tal-livelli tal-kapital tal-banek fuq l-attività tal-għoti ta’ self tal-banek.................. 8 5........... L-Impatt tad-disponibbiltà tal-kreditu fuq iċ-ċiklu ekonomiku.......................................... 8 6........... Il-miżuri li jindirizzaw il-proċikliċità.................................................................................. 9 6.1........ Il-ktieb tar-Regoli Uniku................................................................................................. 9 6.2........ Il-bafer kapitali kontraċikliku (Countercyclical Capital Buffer).......................................... 9 6.3........ Il-proporzjoni tal-ingranaġġ........................................................................................... 10 6.4........ L-Aġenziji tal-Klassifikazzjoni tal-Kreditu (Credit rating Agencies - CRAs).................... 10 6.5........ L-Intrapriżi Żgħar u ta’ daqs Medju (SMEs)................................................................. 11 7........... Konklużjonijiet............................................................................................................. 12 8........... Referenzi...................................................................................................................... 13 RAPPORT TAL-KUMMISSJONI LILL-PARLAMENT EWROPEW U LILL-KUNSILL It-Tieni Rapport dwar l-Effetti tad-Direttivi 2006/48/KE u 2006/49/KE dwar iċ-Ċiklu Ekonomiku 1. Introduzzjoni 1. Ir-rekwiżiti minimi kapitali għall-banek skont id-Direttiva tal-UE dwar ir-Rekwiżiti Kapitali (CRD)[1], ibbażati fuq il-qafas ta' Basel II, huma sensittivi għar-riskju. Konsegwentement, peress li r-riskju tal-kreditu u tas-suq jiżdied f’perjodu ta’ tnaqqis fir-ritmu ekonomiku, se jiżdiedu wkoll ir-rekwiżiti kapitali minimi għall-banek biex ikopru dawk ir-riskji ogħla. Il-banek jistgħu jeħtiġilhom jiġbru kapital addizzjonali sabiex jissodisfaw dawn ir-rekwiżiti ogħla fi żmien meta r-riżorsi kapitali tagħhom qegħdin jittieklu mit-telf u l-opportunitajiet biex jiġbru kapital huma skarsi u għalja. Dan jista’ jillimita l-kapaċità tas-self tal-banek fl-ekonomija, filwaqt li jamplifika t-tnaqqis fir-ritmu ekonomiku. Bl-istess mod, matul perjodu ta’ irkupru ekonomiku meta l-prezzijiet jiżdiedu b’mod stabbli u l-inadempjenzi jonqsu, it-tnaqqis apparenti tar-riskju jista’ jnaqqas ir-rekwiżiti kapitali u jżid is-self, filwaqt li jixpruna iktar lill-ekonomija. Jekk ir-Regolament ikollu dan l-effett, jiġi deskritt bħala ‘proċikliku’. 2. Il-possibbiltà li s-CRD tista’ tikkontribwixxi għall-proċikliċità osservata fis-sistema finanzjarja taħt il-qafas preċedenti Basel I, wasslet għall-inklużjoni tal-Artikolu 156 fis-CRD[2] li jirrikjedi li l-Kummissjoni Ewropea (il-Kummissjoni) teżamina perjodikament jekk is-CRD għandhiex ‘effetti sinifikanti fuq iċ-ċiklu ekonomiku’ u biex tissottometti rapport biennjali lill-Parlament Ewropew u lill-Kunsill flimkien ma' kwalunkwe miżura korrettivi xierqa. 3. Il-Kummissjoni ħejjiet l-ewwel rapport tagħha dwar il-proċikliċità fl-2010. Dan it-tieni rapport għal darb' oħra huwa bbażat fuq l-analiżi tal-BĊE, li kienet appoġġata minn Grupp ta’ Studju dwar l-Impatt (Impact Study Group -ISG) li twaqqaf flimkien mal-Kumitat għall-Istabbiltà Finanzjarja (Financial Stability Commitee - FSC) tas-SEBĊ u l-Awtorità Bankarja Ewropea (EBA) fl-2011 bħala s-suċċessur tat-Task Force Konġunta dwar l-Impatt tal-Qafas Kapitali l-ġdid (Joint Task Force on the Impact of the new Capital Framework - JTFICF). Il-fokus tar-rapport tal-BĊE kien analiżi kwantitattiva tad-dejta bankarja IRB, għalkemm hemm diskussjoni fil-qosor dwar il-proċikliċità probabbli tal-Approċċ Standardizzat, inkluża f’dan ir-rapport[3]. 4. L-analiżi tar-relazzjoni bejn ir-rekwiżiti kapitali regolatorji u s-self proċikliku tal-banek jibqa’ eżerċizzju kumpless. Kif deskritt fl-ewwel rapport, il-mistoqsijiet ewlenin li għandhom jitwieġbu huma dawn li ġejjin: (a) Ir-rekwiżiti kapitali huma ċikliċi? (b) Jekk iva, ir-rekwiżiti kapitali ċikliċi għandhom impatt fuq il-livell tal-kapital li l-banek jixtiequ jew li realment għandhom? (c) Jekk iva, il-livell ta’ kapital bankarju reali jew mixtieq għandu impatt fuq iċ-ċikliċità tas-self? (d) Jekk iva, is-self ċikliku għandu impatt fuq iċ-ċiklu ekonomiku? 5. F’Lulju 2011, il-Kummissjoni pproponiet pakkett leġiżlattiv għar-riforma tar-regolamentazzjoni bankarja, inkluża Direttiva (CRD IV) u regolament (CRR). Il-proposta tal-Kummissjoni tinkludi xi miżuri li jistgħu jimmitigaw il-proċikliċità. Dan ir-rapport jikkonkludi perspettiva dwar il-limitu safejn dawn il-miżuri politiċi kontroċikliċi jistgħu jimmitigaw l-impatti proċikliċi tas-CRD fuq iċ-ċiklu finanzjarju u ekonomiku. 2. Iċ-ċikliċità tar- rekwiżiti kapitali regolatorji 6. Hemm perspettiva konsistenti fost l-awtoritajiet superviżorji nazzjonali mistħarrġa mill-BĊE fl-2011 li l-kapital minimu meħtieġ (minimum required capital - MRC) mis-CRD huwa aktar sensittiv għar-riskji u għandu tendenza li jkun iktar ċikliku mir-rekwiżiti preċedenti ta’ Basel I. Iż-żieda taċ-ċikliċità tar-rekwiżiti kapitali hija prinċipalment attribwita għas-sensittività ogħla tar-riskju tal-qafas kumplessiv, b’mod partikolari fir-rigward tal-kalkolu tar-rekwiżiti kapitali skont l-approċċi bbażati fuq klassifikazzjonijiet interni (internal ratings based - IRB). 7. L-analiżi kwantitattiva tal-BĊE eżaminat il-limitu safejn il-parametri tal-input tar-riskju għall-mudelli IRB, jiġifieri stimi ta’ probabbiltajiet ta’ inadempjenza (probabilites of default - PD) u telf fil-każ ta' inadempjenza (loss given default - LGD), u l-iskoperturi għalihom, huma korrelatati ma’ fatturi makroekonomiċi, u kemm dan jaffettaw l-MRC ċikliku. Is-sejbiet tagħhom għandhom ikunu ttrattati bħala indikazzjonijiet preliminari u mhux bħala riżultati empiriċi robusti[4]. 8. Il-BĊE sab li l-PDs ta’ skoperturi korporattivi u fil-livell tal-konsumatur mhux inadempjenti għandhom it-tendenza li jiżdiedu aktar bil-qawwi minħabba attività makroekonomika aktar baxxa, prezzijiet tal-proprjetà irħas u qgħad ogħla, li jissodisfaw prekundizzjoni waħda għal rekwiżiti kapitali l-ċikliċi. B'paragun, pjuttost instab li kien hemm impatt ċikliku limitat għal LGDs, li x’aktarx jirrifletti li l-valuri LGD użati f’mudelli interni tal-banek huma kemmxejn iktar permanenti minn PDs rispettivi u għalhekk jistgħu jirreaġixxu b’mod inqas immedjat għal bidliet fl-ambjent makroekonomiku. It-tibdiliet fl-iskoperturi kienu korrelatati ma’ tibdiliet tard fil-fiduċja industrijali u fil-fiduċja tal-konsumatur (indikaturi għaċ-ċiklu ekonomiku) għall-portafoll tal-kumpaniji u tal-konsumaturi, li wkoll implikaw ċikliċità: il-banek inaqqsu l-iskoperturi għal dawn il-portafolli fid-dawl ta’ xejra ekonomika negattiva. Kumplessivament, il-valutazzjoni tal-parametri ta’ input għall-kalkoli tal-MRC tissuġġerixxi xi effetti ta’ kontrobilanċ bejn parametri tar-riskju ċikliku bħall-PDs jew l-LGDs fuq naħa u żviluppi ċikliċi fi skoperturi fuq in-naħa l-oħra: F’perjodu ta’ tnaqqis fir-ritmu ekonomiku, l-effett ta' PD ogħla jista’ jkun paċut minn tnaqqis fl-iskoperturi meta kkombinati bħala inputs fl-MRC. Dawn l-effetti ta’ kontrobilanċ jistgħu jrendu l-effett ċikliku fuq l-MRC kumplessiv pjuttost mhux ċar jew anke instabbli matul iż-żmien peress li l-veloċità tal-aġġustamenti tista’ tvarja bejn il-parametri u l-portafolli. 9. Ir-riżultati tal-istima tat-tibdiliet fl-MRC kumplessiv fil-livell tal-banek ma jindikawx relazzjoni sinifikanti bejn it-tibdil fl-MRC u t-tkabbir tal-PGD għall-kampjun kumplessiv fil-livell tal-banek (minflok portafoll). Madankollu, meta l-analiżi tkun limitata għall-banek tal-Grupp 1[5] hemm korrelazzjoni sinifikanti bejn tnaqqis fit-tkabbir tal-PGD u żieda fl-MRC. Dan tentattivament jindika xi ċikliċità MRC għall-banek tal-Grupp 1. 10. Għandu jiġi nnutat li s-sett tad-dejta kien limitat għal banek IRB u bosta banek iżgħar tal-Grupp 2 - li jużaw l-Approċċ Standardizzat – kienu esklużi. Għalhekk, iċ-ċikliċità tal-MRC għall-banek tal-Grupp 2 kollha kemm huma, tista’ tkun ukoll sinifikanti, għalkemm l-evidenza statistika għal dan hija lil hinn mill-iskop l-istudju tal-BĊE (ara §13). 11. Hemm indikazzjonijiet ta’ xi ċikliċità tal-MRC fil-livell ta' portafoll. Għat-tkabbir tard tal-PDG, l-indikatur prinċipali taċ-ċiklu ekonomiku, hemm relazzjoni negattiva sinifikanti mal-MRC tal-portafoll korporattiv tal-banek tal-Grupp 1 biss. Madankollu, hemm ukoll relazzjoni negattiva sinifikanti bejn il-prezzijiet li waqgħu lura tal-proprjetà kummerċjali u l-portafoll korporattiv tal-MRC għall-banek kollha fil-kampjun. Għall-portafoll fil-livell tal-konsumatur, it-tkabbir tal-PGD ukoll għandu relazzjoni mal-banek ta’ Grupp 1 biss, għalkemm f'livell ħafna inqas sinifikanti. Tibdiliet fir-rati tal-qgħad għandhom impatt sinifikanti fuq il-portfoll MRC fil-livell tal-konsumatur għall-kampjun kumplessiv, mingħajr ebda differenza sinifikanti għall-banek tal-Grupp 1. 12. Fil-qosor, effetti ċikliċi fil-livell ta' portafoll jidhru li qed jiġu mmitigati fil-livell ta’ bank. Kif diġà ġie indikat mis-sejbiet dwar effetti ċikliċi ta’ kontrobilanċ fost il-parametri MRC, dawn l-effetti ta’ mitgazzjoni probabbilment huma r-riżultat ta’ aġġustament tal-portafoll fir-rigward tad-daqs u l-kompożizzjoni tal-portafolli kumplessivi tal-banek. Madankollu, ir-riallokazzjonijiet osservati tal-assi kienu probbilment xkattati mill-kriżi finanzjarja aktar milli mit-tibdiliet stess fil-parametri tar-riskju sottostanti. Pereżempju, il-banek jista’ jkollhom fil-mira ammont ogħla ta’ assi eliġibbli bħala kollateral f’operazzjonijiet ta' likwidità minn bank ċentrali biex itejbu l-pożizzjoni tal-likwidità tagħhom u sabiex ikunu jistgħu jibbenefikaw minn finanzjament irħas mill-bank ċentrali. Fin-nuqqas tal-kriżi, imbagħad, l-MRC seta’ kien iktar ċikliku. 13. Fattur addizzjonali importanti li seta’ kkontribwixxa għaċ-ċikliċità ta’ rekwiżiti kapitali minimi ġej minn azzjonijiet esterni ta’ klassifikazzjoni li jikkonċernaw xi assi speċifiċi inklużi l-karti tal-bilanċ tal-banek. Għadd sostanzjali ta’ banek f'pajjiżi tal-UE japplikaw (kompletament jew parzjalment) l-approċċ standardizzat (standardised approach - SA) għall-kalkolu tar-rekwiżiti kapitali tagħhom. Billi l-SA jiddependi ħafna fuq l-użu ta’ klassifikazzjonijiet esterni għal skopijiet regolatorji, kwalunkwe ċikliċità fil-klassifikazzjonijiet esterni tirriżulta wkoll f’varjazzjonijiet ċikliċi tar-rekwiżiti kapitali[6]. Il-banek li jużaw l-SA jistgħu jkunu forza addizzjonali u sinifikanti għal kwalunkwe proċikliċità kkawżata mis-CRD fl-għoti ta' self mill-banek. 14. Barra minn hekk, ir-rekwiżiti stabbiliti mill-aġenziji tal-klassifikazzjoni tal-kreditu (credit rating agencies - CRAs) huma fatturi importanti fid-deċiżjonijiet tal-banek dwar l-allokazzjoni tal-kapital, minħabba li l-banek sikwit jimmiraw li jżommu jew jilħqu mira ta’ klassifikazzjoni bħala kwistjoni ta’ strateġija tan-negozju, li tista’ timplika proporzjon kapitali ogħla u aktar ċikliku minn dak stipulat mis-CDR. [7] 3. L-impatt tar-rekwiżiti kapitali fuq il-livelli tal-kapital bankarju 15. Il-kapaċità u r-rieda tal-banek li jsellfu tiddependi parzjalment fuq kemm huma vinkolanti l-limitazzjonijiet kapitali minimi. MRC proċikliku li jiżdied matul perjodu ta' tnaqqis fir-ritmu ekonomiku jolqot aktar drastikament il-bafer kapitali tal-bank ’il fuq mill-minimu, jisforza bank prudenti biex ifittex aktar kapital jew alternattivament biex inaqqas l-MRC billi jnaqqas l-għoti ta' self. 16. Il-letteratura akkademika dwar l-imġiba tal-bafers kapitali tal-banek matul iċ-ċiklu ekonomiku b’mod ġenerali ssib li l-bafers kapitali tal-banek ogħla mill-MRC jonqsu meta l-attività tan-negozju tiżdied, fattur li jimplika t-teħid ta’ riskji eċċessivi matul il-perjodi ta’ titjib ekonomiku u t-tnaqqis fl-għoti ta' self f’perjodi ta’ tnaqqis fir-ritmu ekonomiku[8]. 17. L-analiżi empirika tal-BĊE ssib korrelazzjonijiet ftit sinifikanti bejn it-tkabbir tal-PGD u l-bafers kapitali sodi li jimplikaw imġiba bil-kuntrarju – bafers ogħla matul perjodi ta’ ritmu ekonomiku pożittiv u bafers iżgħar matul perjodi ta’ tnaqqis fir-ritmu ekonomiku. Madankollu, fid-dawl tal-perjodu qasir tal-kampjun u l-ġbir ta’ kapital bħala bafer minħabba l-kriżi fl-2010H2 u 2011H1 dawn l-osservazzjonijiet iridu jiġu trattati bi prudenza[9]. 18. Livelli kapitali miżmuma mill-banek jistgħu wkoll ikunu motivati minn antiċipazzjoni tar-rekwiżiti regolatorji futuri. Ir-rekwiżiti futuri jkopru r-Regolament stabbiliti fil-ftehimiet ta’ f’“Basel III”,il-miżuri riċenti tal-EBA[10] u kwalunkwe regolament fil-livell nazzjonali addizzjonali ieħor dwar il-proporzjonijiet tal-kapital tal-banek li reċentement ġew approvati jew huma mistennija li jiġu approvati fil-futur qrib. B’mod ġenerali, l-indikazzjonijiet tal-istħarriġ jindikaw xi impatt notevoli tat-tibdiliet regolatorji kemm fuq il-karti tal-bilanċ tagħhom kif ukoll fuq il-politiki tal-għoti ta’ self, inklużi l-istandards tal-kreditu[11]. 19. L-ABE ddivulgat pubblikament l-evidenza preliminari dwar l-eżerċizzju tar-rikapitalizzazzjoni[12] L-azzjonijiet totali jirriżultaw f'surplus kapitali preliminari aggregat ta' madwar 26%. L-azzjonijiet fil-biċċa l-kbira jiffukaw fuq miżuri diretti fuq il-kapital li jammontaw għal 96% tad-defiċit kapitali u għal 77% tal-ammont totali tal-azzjonijiet proposti. Il-maġġoranza ta’ dawn huma kapital miġbur, tfaddil miżmum u konverżjoni ta’ ibridi għal ekwità komuni. Miżuri li jkollhom impatt fuq l-assi peżati għar-riskju (risk-weighted assets - RWAs) jammontaw għall-bqija tat-23% tal-ammont totali tal-azzjonijiet. Wara li jkunu kkunsidrati l-miżuri li jirriżultaw minn deċiżjonijiet tal-UE dwar l-Għajnuna mill-Istat fir-rigward tar-ristrutturazzjoni tal-banek jew programmi ta' pajjiżi oħra, l-impatt tal-azzjonijiet li jnaqqsu l-għoti tas-self fl-ekonomija reali se jkunu anqas minn 1% tal-ammont totali. Madankollu, il-Kummissjoni, l-ABE u l-BĊE huma impenjati li jwettqu monitoraġġ mill-qrib tal-proċess tat-tnaqqis fl-ingranaġġ, kemm jekk hu relatat kif ukoll jekk mhux relatat mal-pjan ta’ rikapitalizzazzjoni. B’mod partikolari, ladarba t-tnaqqis fl-ingranaġġ x’aktarx iseħħ mal-attivitajiet mhux prinċipali u/jew barra mill-ġuriżdizzjoni tad-domiċilju, il-kooperazzjoni mill-qrib bejn l-ospitanti u d-domiċiljanti fl-UE, kif ukoll lil hinn mill-fruntieri tagħha, hija importanti. Madankollu, is-sehem tal-banek taż-żona tal-euro mill-kreditu totali għall-Ewropa Ċentrali u tal-Lvant (Central and Eastern Europe - CEE) (47.3%) huwa għoli meta mqabbel ma’ ekonomiji emerġenti oħrajn, fattur li jissuġġerixxi livell għoli ħafna ta' dipendenza fuq il-kreditu u sensittività partikolarment għolja tad-deċiżjonijiet tat-tnaqqis tal-ingranaġġ mill-entitajiet prinċipali. Għal xi pajjiżi speċifiċi fir-reġjun, il-provvista tal-kreditu hija kkontrollata kważi kompletament minn gruppi bankarji fiż-żona euro[13]. 4. L-impatt tal-livelli tal-kapital tal-banek fuq l-attività tal-għoti ta’ self tal-banek 20. Il-maġġoranza l-kbira tal-awtoritajiet superviżorji nazzjonali ddikjaraw li hemm rabtiet ċari bejn il-politiki ta’ ġestjoni tal-kapital tal-bank u l-proċess tal-għoti ta’ self tagħhom. Fil-biċċa l-kbira tal-każijiet, ir-rekwiżiti kapitali regolatorji tas-CRD għandhom irwol importanti. Madankollu, l-awtoritajiet ma identifikawx impatti ċari ta’ rekwiżiti kapitali regolatorji fuq ċerti klassijiet ta’ assi jew kategoriji ta’ self. Motivaturi oħra wara l-politiki tal-ġestjoni tal-kapital jagħmluha diffiċli biex tiġi separata l-influwenza tas-CRD fuq l-għoti ta' self mill-banek. Tali motivaturi jinkludu l-politiki tal-banek dwar l-aptit għar-riskju, it-testijiet tal-istress, ir-rekwiżiti tal-Pilastru I/II u l-RAROC[14] u l-portafoll tal-miri tat-tkabbir. Fir-rigward ta’ fatturi oħra min-naħa tal-provvista u d-domanda li jistgħu jaffettwaw iċ-ċikliċità fl-iskoperturi ta’ self, l-awtoritajiet għandhom fehmiet diverġenti, iżda dawn il-fatturi l-oħra huma l-aktar meqjusa bħala aktar importanti mir-rekwiżiti kapitali regolatorji. Fatturi rilevanti għall-provvista tas-self jinkludu l-ambjent makroekonomiku (kost tal-finanzjament, disponibbiltà tal-kapital u likwidità, fiduċja fis-suq) u l-istrateġija individwali tal-għoti ta' self mill-banek. Id-domanda għas-self hija influwenzata l-aktar mill-kundizzjonijiet makroekonomiċi (ir-rata tat-tkabbir, l-inflazzjoni, il-qgħad, l-iżvilupp tal-introjtu, insolvenzi, il-konsum (l-aspettattiva), l-esportazzjonijiet eċċ.), iżda l-kundizzjonijiet tas-suq (ir-rati tal-imgħax, id-disponibbiltà tal-finanzjament ) kienu wkoll imsemmija. L-awtoritajiet innutaw ukoll li l-indeboliment u t-tħassir ta’ selfiet huma aktar ċikliki mir-rekwiżiti kapitali regolatorji għas-self li jrendi. Il-valur ġust fil-kontabbiltà u fl-IFRS huma meqjusa wkoll bħala motivaturi importanti għall-attività tal-għoti ta' self bankarju. 5. L-Impatt tad-disponibbiltà tal-kreditu fuq iċ-ċiklu ekonomiku 21. L-impatti tal-kwantifikazzjoni tat-tibdiliet tal-MRC fuq is-self u PDG jibqgħu diffiċli. Il-BĊE analizza r-riżultati ta’ analiżi li saret mill-Grupp tal-Valutazzjoni Makroekonomika (BIS, 2010) li kien imwaqqaf mill-Kumitat ta’ Basel dwar is-Superviżjoni Bankarja u l-Bord għall-Istabbiltà Finanzjarja biex jivvaluta l-effetti makroekonomiċi tat-tranżizzjoni għal rekwiżiti ta’ kapital u likwidità ogħla taħt Basel III. Madankollu, dan l-istudju huwa msemmi biss għal finijiet illustrattivi peress li jiffoka fuq tranżizzjoni ta’ darba għal rekwiżiti ogħla iktar milli jiddetermina komoviment standard bejn l-MRC, l-għoti ta' self u l-PDG. 22. Il-MAG (Macroeconomic Assessment Group) semma li l-mudelli makroekonomiċi standard ma jippermettux faċilment investigazzjoni diretta tal-impatti ta' tibdiliet prudenzjali tal-politika fuq l-għoti ta' self u l-PDG. Filwaqt li mudelli differenti użati mill-MAG jaqbdu ħafna aspetti ewlenin, ma hemm l-ebda mudell wieħed li jinkorpora l-mekkaniżmi rilevanti kollha. Għaldaqstant, l-istudju jippreżenta r-riżultat medjan ta’ diversi mudelli bħala stima ċentrali tal-impatt fuq il-mudelli u l-pajjiżi kollha[15]. 23. Madankollu, minħabba l-indikazzjoni kollha misjuba fl-analiżi kwantitattiva taċ-ċikliċità tal-MRC li saret mill-BĊE, pereżempju d-dejta limitata ħafna disponibbli u l-impatt tal-kriżi finanzjarja kemm permezz ta' tibdil regolatorju addizzjonali, l-interventi mill-gvernijiet u aġġustamenti fl-imġiba, jidher li għadu kmieni wisq biex issir stima kwantitattiva ta' kemm jista’ jkun kbir l-impatt proċikliku tar-rekwiżiti kapitali tas-CRD fuq l-għoti ta' self u l-PDG. 6. Il-miżuri li jindirizzaw il-proċikliċità 24. F’Lulju 2011, il-Kummissjoni pproponiet pakkett leġiżlattiv għar-riforma tar-regolamentazzjoni bankarja, inkluża Direttiva (CRD IV) u regolament (CRR). Dan isegwi l-ftehim Basel III u ser jilħaq l-għan ewlieni taż-żamma tal-provvista tal-kreditu għall-ekonomija reali fl-UE. 25. Il-proposta tinkludi għadd ta’ miżuri li jistgħu jimmitigaw il-proċiklità tal-għoti ta' self bankarju: ktieb tar-regoli uniku, bafer kapitali kontraċikliku, l-introduzzjoni ta’ proporzjon ta’ ingranaġġ, inqas dipendenza fuq l-aġenziji tal-klassifikazzjoni tal-kreditu għal rekwiżiti prudenzjali, u l-possibbiltà li jittieħdu aktar miżuri biex itejbu d-disponibbiltà ta’ self għall-intrapriżi żgħar u ta' daqs medju. 6.1. Il-ktieb tar-Regoli Uniku 26. Kif imsemmi iktar 'il fuq fil-paragrafu 19, minħabba l-integrazzjoni tas-settur bankarju tal-UE, it-tnaqqis tal-ingranaġġ tal-kreditu fil-banek internazzjonali b’reazzjoni għar-rekwiżiti regolatorji stabbiliti mis-superviżuri nazzjonali jista’ jseħħ barra l-ġurisdizzjonijiet tad-domiċilju. L-introduzzjoni ta’ ktieb tar-regoli uniku mhux biss se tnaqqas l-arbitraġġ regolatorju iżda wkoll se timmitiga l-effetti proċikliċi tat-tnaqqis ażimetriku tal-ingranaġġ fil-“pajjiżi ospitanti". 6.2. Il-bafer kapitali kontraċikliku (Countercyclical Capital Buffer) 27. Reazzjoni regolatorja ewlenija għall-proċikliċità perċepita tal-għoti ta' self mill-banek hija l-bafer kontraċikliku (CCB), parti integrali mill-proposta tas-CRD IV tal-Kummissjoni. Dan il-bafer ulterjuri, mibni gradwalment matul żminijiet ekonomiċi tajbin, jista’ jiġi rilaxxat f’perjodu ta’ tnaqqis fir-ritmu ekonomiku biex jippermetti lill-banek jassorbu t-telf tagħhom b’mod ikkontrollat li ma jwassalx għal żidiet għaljin fil-prezz tal-kreditu, li jistgħu jaggravaw ir-riċessjoni. Il-bafer ulterjuri se jimmitiga kemm l-indifferenza eżistenti tar-rekwiżiti regolatorji għall-akkumulazzjoni tar-riskju fil-livell makro kif ukoll ċ-ċikliċità tagħhom. 28. Billi d-dinamiċi jistgħu jkunu differenti ħafna madwar swieq differenti, il-bafers jiġu ddeterminati fuq il-bażi tas-suq nazzjonali. Il-Bord Ewropew tar-Riskju Sistemiku se jkun inkarigat biex jiżviluppa linji gwida komuni u biex jiffaċilita u jikkoordina din l-għodda makroprudenzjali fil-qafas tal-mandat tiegħu. 29. Ir-rapport tal-BĊE jenfasizza li għalkemm hemm xi kwistjonijiet kunċettwali li jinqalgħu rigward l-implimentazzjoni prattika tas-CCB[16], l-ammont kumplessiv tas-CCB ikun segwa xejra kontroċiklika ċara. F’konformità mat-tkabbir tal-kreditu fis-snin qabel il-kriżi u fuq il-bażi tal-implimentazzjoni ipotetika tas-CCB fl-2005, il-gwida tal-bafer se tkun żdiedet gradwalment, sa l-ogħla livell ta’ madwar EUR 290 biljun għall-pajjiżi kollha fl-UE fl-2007[17]. 6.3. Il-proporzjoni tal-ingranaġġ 30. Il-proporzjon tal-ingranaġġ huwa rekwiżit kapitali addizzjonali li jista’ jsir limitu massimu vinkolanti fuq ingranaġġ lil hinn minn ċerta assi multipli kif imqabbla mal-kapital tal-Grad 1. Dan jgħin biex jiġi limitat l-għoti ta' self bankarju eċċessiv matul il-perjodu ta’ ritmu ekonomiku tajjeb meta l-banek ikollhom momentum biex jespandu l-karti tal-bilanċ mingħajr żieda xierqa fil-kapital. 31. Skont Basel III, il-Kummissjoni pproponiet il-Proporzjon tal-Ingranaġġ bħala miżura tal-Pilastru 2 “ bil-ħsieb li ssir strument vinkolanti (Pilastru 1), wara reviżjoni u l-kalibrazzjoni xierqa”. Peress li l-Proporzjon tal-Ingranaġġ huwa strument ġdid għall-UE (u fil-forma attwali tiegħu għal kważi d-dinja kollha) il-Kummissjoni pproponiet approċċ diliġenti b’reviżjoni ddettaljata u perjodu ta’ prova parallel qabel ma tiddeċiedi dwar il-forma finali tal-istrument[18]. 6.4. L-Aġenziji tal-Klassifikazzjoni tal-Kreditu (Credit rating Agencies - CRAs) 32. L-aġenziji tal-klassifikazzjoni tal-kreditu (CRAs) kif ukoll mudelli kapitali ekonomiċi jistgħu wkoll ikollhom irwol importanti fid-determinazzjoni tal-livell kapitali attwali tal-banek. Kif issemma fil-paragrafu 12, il-klassifikazzjonijiet esterni huma korrelati mill-qrib maċ-ċiklu ekonomiku, li jimplika li r-rekwiżiti tal-kapital marbuta ma’ dawn, se jsegwu wkoll xejra ċiklika ċara, għallinqas fil-livell ta’ skoperturi individwali. Id-dipendenza qawwija tal-Approċċ Standardizzat għar-riskju tal-kreditu fuq il-klassifikazzjonijiet esterni tfisser li din il-kwistjoni hija partikolarment rilevanti għall-banek li għadhom ma emigrawx għall-Approċċ IRB. 33. Fid-dawl ta' dan, il-proposta għal CRD IV tinkoraġġixxi l-użu ta' klassifikazzjonijiet interni, filwaqt li tnaqqas l-għadd ta’ referenzi għal klassifikazzjonijiet esterni u ssaħħaħ id-dispożizzjonijiet dwar kif jistgħu jintużaw il-klassifikazzjonijiet esterni[19]. Il-proposta tosserva l-prinċipju tal-proporzjonalità billi tippermett istituzzjonijiet iżgħar ta' kreditu u ditti ta' investiment biex jagħżlu l-approċċ IRB li huwa inqas dependenti fuq is-CRAs (u iktar sensittivi għar-riskju) billi jippermettu l-użu tal-iktar proċeduri tal-klassifikazzjoni sempliċi possibbli[20]. L-użu tal-approċċ IRB jirrikjedi kapaċità ta’ valutazzjoni tar-riskju indipendenti kif ukoll jinċentiva tekniki ta’ ġestjoni aħjar tar-riskju għall-kontroll tar-riskju tal-kreditu fil-portfolli bankarji. 34. Barra minn hekk, fil-15 ta’ Novembru 2011, il-Kummissjoni adottat proposta leġiżlattiva[21] li tinkludi obbligu ġenerali għall-istituzzjonijiet finanzjarji rregolati kollha li jagħmlu valutazzjonijiet proprji tar-riskju tal-kreditu, u proposti simili għall-assiguraturi ser isegwu aktar tard fl-2012. Il-Kummissjoni hija wkoll involuta ħafna u qed tappoġġja xogħol li għaddej f’Basel li għandu l-għan li jnaqqas l-importanza tal-klassifikazzjonijiet bħala kriterju li jiddefinixxi l-assi likwidi u qed tfittex alternattivi għall-kalkolu tar-rekwiżiti kapitali għat-titolizzazzjoni tal-investimenti. Dan kollu għandu jnaqqas il-proċikliċità tar-regolament finanzjarju li tirriżulta mid-dipendenza żejda fuq is-CRAs. 6.5. L-Intrapriżi Żgħar u ta’ daqs Medju (SMEs) 35. L-SMEs huma istituzzjonijiet dependenti iktar fuq il-banek peress li għandhom inqas opportunitajiet biex isibu sorsi alternattivi ta' finanzjament, u bħala s-sisien tal-ekonomija Ewropea[22], kwalunkwe proċiklità fir-rekwiżiti kapitali jista’ jkollha impatt sinifikanti ħafna fuq it-tkabbir fl-ekonomija reali permezz ta’ għoti ta' self limitat lill-SMEs. 36. Mill-istħarriġ ‘SAFE’ tal-BĊE għall-perjodu minn April sa Settembru 2011, irriżulta li l-aċċess għal self mill-banek għall-SMEs iddeterjora, u din it-tendenza ġiet ikkonfermata fl-istħarriġ għall-perjodu minn Ottubru 2011 sa Marzu 2012. Skont dawn l-aħħar riżultati tal-istħarriġ, il-bżonnjiet għall-finanzjament tal-SMEs fiż-żona euro żdiedu matul il-perjodu, b’19% jirrappurtaw żieda fil-bżonn tagħhom (domanda) għal self bankarju, żieda minn 17%, filwaqt li 11% rrapportaw tnaqqis, meta mqabbel mat-12% ta’ qabel. Il-bilanċ nett tad-ditti li jirrappurtaw deterjorazzjoni fid-disponibbiltà (provvista) tas-self mill-bank kien ta’ 20%, minn 14% fir-rawnd preċedenti[23]. Fl-istess ħin, fl-aħħar stħarriġ trimestrali tal-BĊE (April 2012) dwar l-Għoti ta' Self Bankarju (Bank Lending Survey - BLS) l-issikkar nett tal-standards tal-kreditu fuq is-self għall-SMEs naqas minn 28% fl-aħħar kwart tal-2011 għal 1% fl-ewwel kwart (Q1) tal-2012, filwaqt li l-issikkar nett tal-istandards ta' kreditu għall-grupp ta’ korporazzjonijiet mhux finanzjarji kumplessivament waqa' minn 35% sa 9%, tnaqqis ħafna akbar milli kien mistenni mill-parteċipanti tal-istħarriġ fiż-żmien ir-rawnd preċedenti tal-istħarriġ. Dan jista’ jkun spjegat minn tnaqqis notevoli fil-perċentwali nett tal-banek taż-żona euro li rrappurtaw li l-kost tal-finanzjamenti u l-limitazzjonijiet tal-karti tal-bilanċ ikkontribwixxew għall-issikkar tal-istandards tal-kreditu – 8% tal-banek irrappurtaw ambjent ta' sfida tal-finanzjament tas-suq meta mqabbla mat-28% ta’ qabel. Madankollu, anke waqfien mill-issikkar ulterjuri tal-istandards tal-kreditu ma jnaqqasx is-sitwazzjoni ta’ sfida tal-finanzjament għall-SMEs. 37. L-iskoperturi tal-SMEs huma suġġetti għal trattament favorevoli skont is-CRD eżistenti. Fil-proposta għal CRD IV, ir-rekwiżiti kapitali żdiedu għal kulħadd u għall-iskoperturi kollha tar-riskju tal-kreditu, li tfisser li l-SMEs iżommu t-trattament preferenzjali tagħhom tal-Basel II meta mqabbla ma’ skoperturi oħra. Barra minn hekk, il-Kummissjoni talbet lill-ABE tanalizza u tirrapporta dwar piżijiet ta' riskju attwali għas-self lill-SMEs u l-limiti minimi applikati għall-identifikazzjoni tal-SMEs fil-kuntest tal-istandards il-ġodda ta’ Basel III. Opzjonijiet ta’ titjib ulterjuri tat-trattament favorevoli tal-iskoperturi tal-SMEs jinkludu pereżempju t-tnaqqis tal-ippeżar tar-riskju minn 75% għal 50% jew iż-żieda tal-livell minimu tal-iskopertura għall-SMEs minn EUR 1 miljun għal EUR 2 miljuni jew EUR 5 miljuni. Il-Kummissjoni se tikkunsidra bir-reqqa dawn l-opzjonijiet fil-kuntest tal-objettiv kumplessiv tas-CRD IV tat-tisħiħ tal-istabbiltà finanzjarja. 38. Huwa importanti wkoll li wieħed jinnota li l-SMEs, safejn il-kreditu tagħhom huwa razzjonat mill-banek, huma mistennija li jkunu l-benefiċjarji primarji ta’ proċiklikalità b'inqas problemi li tirriżulta mill-miżuri msaħħa ta’ kontroċikliċità fis-CRD IV. 7. Konklużjonijiet 39. Il-BĊE sab xi evidenza għal MRC ċikliku xprunat minn PDs ċikliċi għal banek akbar mill-Grupp 1 li jużaw l-approċċ IRB għar-riskju tal-kreditu, li xi ftit jew wisq huwa paċut minn skoperturi ċikliċi (jiġifieri jonqos matul perjodu ta’ tnaqqis fir-ritmu ekonomiku). Għalkemm l-MRCs ċikliċi huma tentattivament identifikati fil-livell ta’ portafoll (korporattiv u fil-livell tal-konsumatur), dan l-effett jidher huwa mmitigat fil-livell tal-bank meta jiġi ikkunsidrat il-kampjun kollu tal-banek. 40. Din il-mitigazzjoni tista’ tkun primarjament minħabba aġġustament tal-portafoll li sar minħabba l-kriżi, pereżempju biex jimmira lejn assi aktar eliġibbli bħala kollateral f’operazzjonijiet ta’ likwidità mill-bank ċentrali, u għalhekk kienu mhux minħabba l-kriżi seta’ kien hemm evidenza aktar soda għal MRC ċikliku. Il-banek li jużaw l-Approċċ Standardizzat jista’ wkoll ikollhom MRC ċikliku minħabba d-dipendenza tal-metodu fuq CRAs esterni li l-klassifikazzjonijiet tagħhom huma ċikliċi. 41. Il-kapaċità u r-rieda tal-banek li jsellfu jiddependu parzjalment fuq kemm huma vinkolanti l-limitazzjonijiet kapitali minimi. Għalkemm l-MRC ikkalkulat skont is-CRD attwali seta' kellu xi impatt fuq il-livelli kapitali reali miżmuma mill-banek, minbarra bosta fatturi oħra, l-aspettattivi ta’ rekwiżiti regolatorji futuri iktar stretti setgħu rriżultaw f’miri kapitali stabbiliti f’livell konsiderevolment ogħla mill-MRC, b'impatti sinifikanti fuq il-karti tal-bilanċ u l-politiki tal-għoti ta' self. Madankollu, dan huwa motivatur differenti miċ-ċikliċità tal-leġiżlazzjoni attwali. 42. Is-CRD IV, li se timplimenta l-Basel III fl-UE, se tirrapreżenta differenza strutturali mill-passat b’MRC iktar eżiġenti f'termini ta' kwalità u kwantità ta' kapital meħtieġ, kif ukoll rekwiżiti ġodda għall-likwidità u l-ingranaġġ. Importanti, se tinkludi għadd ta’ miżuri ta’ politika kontroċikliċi, inkluż ktieb tar-regoli uniku, b’bafer kapitali kontraċikliku, proporzjon ta’ ingranaġġ u miżuri dwar is-CRAs u l-SMEs. Fejn xieraq, l-implimentazzjoni tal-miżuri se tiddaħħal gradwalment maż-żmien sabiex ikunu evitati effetti proċikliċi. 8. Referenzi Il-Kumitat ta’ Basel dwar is-Superviżjoni Bankarja, il-Bank għas-Saldi Internazzjonali, 16 ta’ 'Diċembru 2010,"Basel III: A global regulatory framework for more resilient banks and banking systems". (Qafas regolatorju globali għal banek u s-sistemi bankarji iktar reżiljenti"), disponibbli fuq http://www.bis.org/publ/bcbs189.pdf BIS (2010), Grupp ta’ Valutazzjoni Makroekonomika: Rapport interim: "Assessing the macroeconomic impact of the transition to stronger capital and liquidity requirements", ("Valutazzjoni tal-impatt makroekonomiku tat-tranżizzjoni għal rekwiżiti ta’ kapital u ta’ likwidità aktar b’saħħithom"), Awwissu 2010, disponibbli fuq http://www.bis.org/publ/othp10.pdf ECB, EBA (2012), Pro-Cyclicality of Capital Requirements, (Il-Proċikliċità tar-Rekwiżiti Kapitali), it-Tieni Rapport ECB (2010), "EU Banking Structures", ("L-Istrutturi Bankarji tal-UE"), disponibbli fuq: http://www.ecb.int/pub/pdf/other/eubankingstructures201009en.pdf Il-Kummissjoni Ewropea, Ġunju 2010, "Rapport mill-Kummissjoni lill-Kunsill u lill-Parlament Ewropew dwar l-effetti tad-Direttivi 2006/48/KE u 2006/49/KE dwar iċ-ċiklu ekonomiku", disponibbli fuq: http://ec.europa.eu/internal_market/bank/docs/regcapital/monitoring/23062010_report_en.pdf Jinkludi wkoll aktar referenzi Il-Kummissjoni Ewropea, Lulju 2011, Proposti ġodda dwar ir-Rekwiżiti Kapitali (CRD IV), informazzjoni ulterjuri disponibbli fuq: http://ec.europa.eu/internal_market/bank/regcapital/index_en.htm [1] Tinkludi d-Direttiva 2006/48/KE tal-Parlament Ewropew u tal-Kunsill dwar il-bidu u l-eżerċizzju tan-negozju tal-istituzzjonijiet ta’ kreditu u d-Direttiva 2006/49/KE tal-Parlament Ewropew u tal-Kunsill dwar l-adegwatezza tal-kapital tal-kumpaniji tal-investiment u l-istituzzjonijiet tal-kreditu [2] Fl-2009 ġiet emendata mid-Direttiva 2009/111/KE tal-Parlament Ewropew u tal-Kunsill tas-16 ta’ Settembru 2009 [3] Il-valutazzjoni kwantitattiva tal-BĊE tinkludi dejta trimestrali mir-raba’ kwart tal-2008 sat-tieni kwart tal-2011 minn madwar 80 bank li jużaw l-approċċ ibbażat fuq klassifkazzjonijiet interni (IRB) għall-kalkolu tar-rekwiżiti kapitali tagħhom. Valutazzjoni kwalitattiva hija bbażata fuq evidenza minn stħarriġ mill-awtoritajiet superviżorji nazzjonali u l-Istħarriġ dwar is-self bankarju tal-Eurosistema (Bank Lending Survey (BLS)). [4] Għad hemm żewġ riżervi primarji: l-implimentazzjoni tas-CRD hija relattivament reċenti (mudelli avvanzati użati mill-2008) b’hekk tillimita d-disponibbiltà tad-dejta rilevanti tul iċ-ċiklu tan-negozju kollu; għaldaqstant l-analiżi tiddependi fuq differenzi 'cross country’ fi stadji taċ-ċiklu tan-negozju; u l-perjodu ta’ kampjun disponibbli jkopri l-kriżi finanzjarja riċenti fejn il-kriżi indottat tibdil fil-komportament u l-interventi ta’ politika setgħu għawġu r-relazzjonijiet ġenerali tal-komportament. [5] Bank huwa meqjus bank ta’ Grupp 1 jekk kapital tal-Livell 1 tiegħu huwa iktar minn EUR 3 biljuni u huwa ddiversifikat sew, u attiv internazzjonalment. Il-banek l-oħra kollha huma kklassifikati bħala banek tal-Grupp 2 . [6] Ara l-kummentarju u l-grafiki 1, 2 u 3 fid-Dokument ta’ Ħidma tal-Persunal mehmuż [7] Ara wkoll it-taqsima 31. [8] Ara pereżempju Ayuso, Perez and Saurina (2004), Bikker and Metzemakers (2004), Lindquist (2004). Jokipii and Milne (2008) u Stolz and Wedow (2011). [9] Madankollu, il-BĊE jinnota xi pubblikazzjonijiet teoretiċi (eż. Heid (2007), Zhu (2008), Jokivuolle, Kiema u Vesala (2009) u Repullo and Suarez (2009)) indikaw il-possibbiltà ta’ bidla fl-imġiba tal-bafer kapitali tal-banek meta jiċċaqilqu għal qafas ibbażat fuq Basel II. Il-banek jistgħu jiddeċiedu li joperaw b’bafers addizzjonali, u b'mod li jħares aktar lejn il-futur, biex jassiguraw kontra l-perċezzjoni tal-MRC aktar ċiklika. Dan jista’jagħti lok għal bafers kapitali li jiċċaqalqu maċ-ċiklu; billi jkunu ogħla fiż-żmien ekonomiku tajjeb u viċi versa. [10] L-ABE stabbilixxiet mira kapitali għal 70 bank Ewropew, li tikkonsisti f'żewġ partijiet li għandhom jiġu implimentati sa Ġunju 2012. L-ewwel parti hija bafer kapitali temporanju kontra skoperturi sovrani fil-prezzijiet tas-suq minn Settembru 2011. It-tieni parti tikkonsisti fiż-żieda tal-proporzjonijiet kapitali ewlenija tal-Livell 1 għal 9 % . [11] Ara l-figuri 4, 5, 6, 7 b'xi riżultati mill-Istħarriġ dwar l-għoti ta' Self Bankarju taż-żona tal-euro (BLS) dwar l-impatt ta' tibdiliet regolatorji fuq l-imġiba tal-għoti ta' self mill-banek. Madankollu, għandu jiġi enfasizzat li dan huwa fenomenu differenti mir-rekwiżiti eżistenti tal-proċikliċità. [12] Websajt tal-ABE, 9 ta’ Frar 2012, http://www.eba.europa.eu/News--Communications/Year/2012/The-EBAs-Board-of-Supervisors-makes-its-first-agg.aspx [13] Ara t-Tabella 1: L-assi bankarji tal-UE u t-tabelli 8 u 9 fl-SWD għal aktar tagħrif u diskussjoni fuq provvista transfruntiera tal-kreditu. [14] Redditu fuq il-kapital aġġustat għar-riskju (Risk adjusted return on capital (RAROC)), miżura profittabbli bbażata fuq riskju [15] Ara t-tabella 10: Riżultati tal-istudji ta’ mudell fl-SWD tal-Grupp ta’ Valutazzjoni Makroekonomika [16] Il-BĊE eżamina l-gwida ta’ referenza Basel III , il-proporzjon tal-kreditu mal-PGD fi Stati Membri differenti. [17] Ara t-tabella 11 fl-SWD [18] Il-proposta għal CRD IV timpenja lill-ABE biex tħejji rapport dwar l-effettività u tal-impatt tal-proporzjoni tal-ingranaġġ li għandu jiġi sottomess lill-Kummissjoni sa Ġunju 2016. Abbażi tar-rapport ABE, il-Kummissjoni għandha tirrapporta lill-Parlament Ewropew u lill-Kunsill sal-31 ta’ Diċembru 2016 dwar l-effettività u tal-impatt tal-proporzjon tal-ingranaġġ u "fejn xieraq", fl-2018, tagħmel proposta leġiżlattiva għall-introduzzjoni tal-Proporzjoni tal-Ingranaġġ (Artikolu 482(1)). [19] Fil-livell internazzjonali, f’Ottubru 2010, il-Bord għall-Istabilità Finanzjarja (Financial Stability Board - FSB) ħareġ bi prinċipji biex titnaqqas id-dipendenza tal-awtoritajiet u tal-istituzzjonijiet finanzjarji fuq il-klassifikazzjonijiet tas-CRA. (http://www.financialstabilityboard.org/publications/r_101027.pdf) [20] Il-premessi 28-29 tal-proposta CRR ta' Lulju 2011 [21] Ara http://ec.europa.eu/internal_market/securities/agencies/index_en.htm għal aktar informazzjoni [22] L-SMEs jirrappreżentaw 99.8% tal-intrapriżi, 66.9% tal-impjegati, u 58.4% tal-valur gross miżjud fl-UE-27 (stima tal-2010, Eurostat/L-uffiċċji Nazzjonali tal-Istatistika tal-Istati Membri/Cambridge Econometrics/Ecorys) [23] Stħarriġ dwar l-aċċess għall-finanzjament tal-SMEs fiż-żona euro (SAFE) disponibbli fuq http://www.ecb.europa.eu/stats/money/surveys/sme/html/index.en.html